આવી ગાંડી દોડ ક્યાં સુધી ચાલશે ? બ્રિટનની જાણીતી વૈજ્ઞાનિક સંસ્થા રોયલ સોસાયટીના પ્રમુખ લોર્ડ માર્ટિન રીઝ તાજેતરમાં લખેલા તેમના પુસ્તકમાં જણાવે છે કે માનવજાતિ આ રીતે પૃથ્વી પર ટકી રહે તેવી શક્યતા માંડ પચાસ ટકા જેટલી છે. બીજા શબ્દોમાં કહીએ તો, આ સદી પહેલાં જ પર્યાવરણનો સફાયો કરીને માનવજાતિ પોતાનો વિનાશ વહોરી લે તો કહેવાય નહિ ! ઘણા માણસો નિરાશામાં કે એક અથવા બીજા આવેગોને વશ થઈને આપઘાત વહોરી લેતા હોય છે. તેવી જ રીતે માનવજાતિ પણ પોતાનાં અતિ લોભ અને લાલચને વશ થઈને આપઘાતને રસ્તે તો જતી નથી ને ? આવો પ્રશ્ન અવશ્ય પૂછી શકાય તેવી પરિસ્થિતિ ઊભી થઈ ચૂકી છે, આજે અને અત્યારે જ, એમ હવે કેટલાક ડાહ્યા ગણાતા લોકો પણ કહેવા લાગ્યા છે.